En drept i opptøyene i Tyrkia
Nærmere 1500 personer er skadet i de voldsomme opptøyene som har preget den tyrkiske storbyen de siste dagene, men dette er det første bekreftede dødsfallet etter at protestene mot den tyrkiske regjeringen startet, melder avisen Hurriyet Daily News. Ifølge tyrkiske medier ble 20 år gamle Mehmet Ayvalitas drept da en bil kjørte inn i folkemengden på en motovei nær Gezi-parken i Istanbul. Fire andre personer skal ha blitt skadet, en av dem alvorlig, melder Reuters. Ifølge nyhetsbyrået skal det ha vært en taxi som kjørte inn i mengden.Flere av demonstrantene som mandag morgen befant seg nær Taksim-plassen i Istanbul, bygde barrikader på innfartsveier uten at politiet grep inn, skriver NTB. Det skjer etter det flere medier omtalte som den verste natten siden opptøyene startet i landet fredag. Gatekampene som nå herjer landet startet som en protest mot at det skal bygges et kjøpesenter i en grønn lunge i Istanbul, men har utviklet seg til å bli et oppgjør med regjeringen. Mandag gikk også den hardt pressede statsministeren i Tyrkia, Tayyip Erdogan, ut og kalte demonstrantene for ekstremister.I en uttalelse sier EUs utenrikssjef Catherine Ashton at hun er «dypt bekymret over volden som har utspilt seg i Istanbul og i andre byer i Tyrkia», ifølge NTB. Hun sier at voldsbruken tyrkisk politi har brukt mot demonstrantene har vært unødvendig stor. Også Amnesty International retter skarp kritikk mot politiets hardhendte metoder. Tyrkias statsminister Recep Tayyip Erdogan har selv erkjent at politiet har gått vel hardt til verks mot dem som protesterer i Istanbul, og en av Erdogans rådgivere har lovet at det skal arrangeres et møte mellom Istanbuls myndigheter og representanter for protestbevegelsen.
En 20 år gammel mann ble drept da en bil kjørte inn i folkemengden som har samlet seg i Istanbul.